ส่วนที่ 1 ข้อมูลสรุป (Executive Summary)

บริษัท เสริมสุข จำกัด (มหาชน) เริ่มดำเนินกิจการตั้งแต่ปี 2495
เพื่อผลิตและจำหน่ายเครื่องดื่มน้ำอัดลม โดยได้รับแต่งตั้งจาก บริษัท เป๊ปซี่-โคล่า
อินเตอร์เนชั่นแนล จำกัดให้เป็นผู้ผลิต และจำหน่ายน้ำอัดลม โดยใช้เครื่องหมายการค้า เป๊ปซี่
มิรินด้า เซเว่นอัพ เมาเทนดิว และ คลับ จากประสบการณ์การดำเนินธุรกิจมากว่า 50 ปี
บริษัทฯได้พัฒนาสินค้า ขยายฐานการผลิต และตลาดผู้บริโภค จนปัจจุบัน
บริษัทฯมีส่วนแบ่งตลาดประมาณครึ่งหนึ่งของตลาดน้ำอัดลม และเป็นผู้นำในตลาดน้ำอัดลมรสโคล่า
นอกจากเครื่องดื่มน้ำอัดลมแล้ว ปัจจุบันบริษัทฯ ยังเป็นผู้ผลิตและจำหน่ายน้ำดื่มบริสุทธิ์ และน้ำโซดา
คริสตัล, เครื่องดื่มชาลิปตัน, เครื่องดื่มเกลือแร่ ภายใต้เครื่องหมายการค้า “เกเตอเรด”

ในด้านการจัดจำหน่าย ปัจจุบัน บริษัทฯได้สิทธิการจำหน่ายผลิตภัณฑ์เครื่องดื่มชูกำลัง
“คาราบาวแดง” “คาราบาว เอ็กซ์โอ” ให้กับบริษัท คาราบาวตะวันแดง จำกัด เครื่องดื่มชาเขียว
“โออิชิ” ให้กับบริษัท โออิชิ เทรดดิ้ง จำกัด ชาลิปตันชนิดกระป๋องและขวดพีอีที ให้กับบริษัท เป๊ปซี่
ลิปตัน อินเตอร์เนชั่นแนล จำกัด และน้ำผลไม้ทรอปิคานา ทวิสเตอร์ให้กับบริษัท เป๊ปซี่-โคล่า
(ไทย) เทรดดิ้ง จำกัด

บริษัทฯ จัดจำหน่ายสินค้าโดยมีช่องทางการจำหน่ายหลายช่องทาง เช่น
การขายโดยหน่วยรถขายของบริษัทฯ ซึ่งเป็นการขายตรงสู่ผู้บริโภค
การรับคำสั่งซื้อโดยตรงจากร้านค้าปลีกขนาดใหญ่
และการขายผ่านตัวแทนการจำหน่ายที่ได้รับการแต่งตั้งจากบริษัทฯ ในบางพื้นที่

ลักษณะลูกค้าของบริษัทฯ มีอยู่หลายประเภท ตั้งแต่ผู้บริโภคซึ่งซื้อโดยตรงจากรถขายของบริษัทฯ
การซื้อจากร้านค้าปลีก ร้านสะดวกซื้อ ซุปเปอร์มาร์เก็ต ซุปเปอร์สโตร์ ไฮเปอร์มาร์เก็ต ภัตตาคาร
ร้านอาหาร และสถานบันเทิงต่าง ๆ จึงมีลูกค้ารายใหญ่และย่อยเป็นจำนวนมากถึง 268,644
รายทั่วประเทศ ปัจจุบันบริษัทฯ มีกำลังการผลิตน้ำอัดลมรวมเท่ากับ 560,041 ขวดต่อชั่วโมง
โดยมีโรงงานผลิตและบรรจุ 5 แห่ง คือ ที่จังหวัด ปทุมธานี นครราชสีมา นครสวรรค์ สุราษฎร์ธานี
และชลบุรี และมีคลังสินค้า 46 แห่งทั่วประเทศ

ผลการประกอบการในปี 2549 ซึ่งเป็นปีที่บริษัทฯ ได้รับผลกระทบจากต้นทุนและค่าใช้จ่ายอย่างมาก
ถึงแม้บริษัทฯ
จะได้รับอนุมัติการขึ้นราคาน้ำอัดลมจากกรมการค้าภายในเป็นครั้งแรกในรอบระยะเวลา 7
ปีที่ผ่านมา ก็ไม่อาจชดเชยต้นทุนและค่าใช้จ่ายที่เพิ่มขึ้นได้ทั้งหมด
ในปีที่ผ่านมาบริษัทฯมีรายได้จากการขายทั้งสิ้น 18,650 ล้านบาท เพิ่มขึ้นจากยอดขายของปีก่อน
2,616 ล้านบาท หรือร้อยละ 16
ซึ่งเป็นผลจากการเพิ่มขึ้นของรายได้จากการขายเครื่องดื่มทุกชนิดโดยเฉพาะน้ำอัดลมและน้ำดื่มคริสตัล
รวมทั้งการแนะนำสินค้าใหม่ ๆ ออกสู่ท้องตลาด
และการปรับราคาขายน้ำอัดลมของบริษัทฯตั้งแต่เดือนพฤษภาคมเป็นต้นมา ในด้านต้นทุนการขาย
จากการเพิ่มขึ้นของต้นทุนวัตถุดิบสำคัญ ๆ เช่นน้ำตาล หัวน้ำเชื้อ บรรจุภัณฑ์ต่าง ๆ
เชื้อเพลิงที่ใช้ในการผลิต ค่าแรงการผลิต
รวมถึงภาษีสรรพสามิตที่มีบริษัทฯต้องเสียเพิ่มขึ้นกว่าที่ควรจากการปรับฐานการคำนวณภาษีสูงกว่าราคาที่ได้รับอนุมัติให้ปรับเพิ่มขึ้น
ทำให้ต้นทุนขายเพิ่มขึ้นร้อยละ 22 สูงกว่าการเพิ่มขึ้นของยอดขาย
ในด้านค่าใช้จ่ายในการขายและบริหาร
ราคาน้ำมันดีเซลที่ปรับตัวสูงขึ้นตลอดปีเป็นปัจจัยหลักทำให้ค่าใช้จ่ายในการขนส่งลำเลียงเพิ่มสูงขึ้น
นอกเหนือจากการปรับเงินเดือนและค่าแรงประจำปี
นอกจากนี้จากสภาพการแข่งขันรุนแรงในอุตสาหกรรมเครื่องดื่มบริษัทฯจำเป็นต้องเพิ่มมงบโฆษณาและค่าใช้จ่ายส่งเสริมการขายเพื่อเพิ่มหรือรักษายอดการจำหน่ายผลิตภัณฑ์ของบริษัทฯให้คงอยู่ได้
ค่าใช้จ่ายที่กล่าวมาแล้วรวมทั้งค่าใช้จ่ายอื่น ๆ
ที่จำเป็นในการดำเนินงานที่เพิ่มสูงขึ้นทำให้ค่าใช้จ่ายในการขายและบริหารโดยรวมเพิ่มสูงขึ้นในอัตราร้อยละ
6 และเป็นผลให้กำไรสุทธิของบริษัทอยู่ในระดับใกล้เคียงกับปีก่อนที่ 521 ล้านบาท
สูงกว่ากำไรปีก่อน 10 ล้านบาท หรือร้อยละ 2 อย่างไรก็ตาม สำหรับสภาพคล่องทางการเงิน
บริษัทฯยังมีฐานะการเงินที่มั่นคง และสภาพคล่องทางการเงินสูง ณ วันที่ 31 ธันวาคม 2549
บริษัทฯ มีเงินสดในมือซึ่งสามารถใช้เป็นเงินทุนหมุนเวียนเพื่อดำเนินกิจการได้ เป็นเงินทั้งสิ้น 935
ล้านบาท